अब ध्यान अंतिम मैच में जीत पर : गंभीर  
गंभीर ने कहा, अगर हम अगला मैच जीत लेते हैं, तो हम अंक तालिका में दूसरे नंबर पर पहुंच जाएंगे, इसलिए हमारा ध्यान उसी पर लगा है।
कोलकाता नाइटराइडर्स के कप्तान गौतम गंभीर ने पुणे वॉरियर्स को सात विकेट से हराने के बाद कहा कि इस जीत का श्रेय पूरी टीम को जाता है। उन्होंने मैच के बाद कहा, इस जीत का श्रेय पूरी टीम को जाता है। हम नेट रन गति के लिए तेज बल्लेबाजी के इच्छुक नहीं थे। यह वैसी पिच भी नहीं थी और हम सिर्फ पेशेवर होना चाहते थे।  केकेआर के अगले मैच के बारे में गंभीर ने कहा, अगर हम अगला मैच जीत लेते हैं, तो हम अंक तालिका में दूसरे नंबर पर पहुंच जाएंगे, इसलिए हमारा ध्यान उसी पर लगा है। बल्लेबाजी का न्यौता मिलने के बाद युवराज सिंह की पुणे वॉरियर्स सात विकेट पर 118 रन ही बना सकी।  गंभीर ने 54 रन की अर्धशतकीय पारी खेलकर और यूसुफ पठान (29) के साथ 64 रन की भागीदारी से टीम को आसान जीत दिलाई।  गंभीर पारी का आगाज करने उतरे थे, क्योंकि क्षेत्ररक्षण के दौरान नियमित सलामी बल्लेबाज जैक कैलिस की अंगुली में चोट लग गई थी। उन्होंने कहा, जैक अच्छा प्रदर्शन कर रहा है। उसकी चोट ने मुझे पारी का आगाज करने का मौका दिया।